b'\n_START_ARTICLE_\nIvan Tu\xc5\xa1ek\n_START_SECTION_\n\xc5\xbdivljenje\n_START_PARAGRAPH_\nTu\xc5\xa1ek se je rodil kme\xc4\x8dkim posestnikom v Martinj Vrhu v Sel\xc5\xa1ki dolini. Osnovno \xc5\xa1olo je obiskoval v \xc5\xa1olskem letu od 1844 do 1845 in nato od 1845 do 1847 \xc5\xa1olanje nadaljeval na normalki v \xc5\xa0kofji Loki. Od 1847 do 1855 je v Ljubljani obiskoval gimnazijo, od 1855 do 1859 pa \xc5\xa1tudiral na Dunajski univerzi. Po poklicu je bil srednje\xc5\xa1olski u\xc4\x8ditelj fizike in matematike. Prvo slu\xc5\xbebo je opravljal na dunajski vi\xc5\xa1ji realki do leta 1864, ko se je preselil v Zagreb in tam nadaljeval pou\xc4\x8devanje. Leta 1871 je zaprosil za premestitev v Ljubljano, kjer je u\xc4\x8dil na ljubljanski gimnaziji do 1877. Takrat je moral s slu\xc5\xbebovanjem prenehati, saj je zbolel za plju\xc4\x8dnico, za katero je 10. marca 1877 umrl. Od leta 2005 je na njegovi rojstni hi\xc5\xa1i v Martinj Vrhu postavljena spominska plo\xc5\xa1\xc4\x8da.\n_START_SECTION_\nDelo\n_START_PARAGRAPH_\nZ objavljanjem svojih del je za\xc4\x8del v gimnazijiskih letih v \xc4\x8dasopisu Vaje, ki ga je v letih 1854 in 1855 izdajal skupaj z ostalimi vajevci. Nasprotovali so absolutizmu in zagovarjali uveljavitev \xc4\x8dlovekovih pravic, osebno svobodo in svobodo Slovencev. _NEWLINE_Od leta 1858 do 1863 je v Slovenski glasnik objavljal razprave v nadaljevanjih, ki so bile izobra\xc5\xbeevalne narave. Prav tako je v Slovenskem glasniku objavljal zbrane pripovedke. Te so v knjigi Pripovedke iz Martinj Vrha iz\xc5\xa1le ve\xc4\x8d kot 100 let (1986) po njegovi smrti. _NEWLINE_Ivan Tu\xc5\xa1ek je v sloven\xc5\xa1\xc4\x8dino za potrebe \xc5\xa1olstva od leta 1863 do 1872 prevedel \xc5\xa1est u\xc4\x8dbenikov iz \xc4\x8de\xc5\xa1\xc4\x8dine, hrva\xc5\xa1\xc4\x8dine in nem\xc5\xa1\xc4\x8dine. V ta namen je tudi zbral vsa znana slovenska imena rastlin, zato velja za utemeljitelja slovenskega botani\xc4\x8dnega besedi\xc5\xa1\xc4\x8da._NEWLINE_Ob tem je v letih 1872 in 1873 v reviji Vrtec: slovenski mladini objavljal poezijo, ki govori o naravi.'